Καθεδρικός Ναός Σαιντ-Αντρέ (Μπορντώ)

Ο καθεδρικός ναός Σαιντ-Αντρέ του Μπορντώ (Γαλλικά: Cathédrale Saint-André de Bordeaux) είναι μια ρωμαιοκαθολική εκκλησία αφιερωμένη στον Άγιο Ανδρέα και βρίσκεται στο Μπορντώ της Γαλλίας, στην πλατεία Πε-Μπερλάν. Είναι η έδρα της Αρχιεπισκοπής του Μπορντώ.

Το 1998, η UNESCO όρισε τις Διαδρομές του Αγίου Ιακώβου της Κομποστέλα στη Γαλλία ως μνημείο παγκόσμιας κληρονομιάς, στις οποίες συμπεριλαμβάνονται οι τρεις κύριες εκκλησίες του Μπορντώ: η βασιλική του Αγίου Σεβερίνου, η βασιλική του Αγίου Μιχαήλ και ο καθεδρικός ναός του Αγίου Ανδρέα.

Η περιοχή εξυπηρετείται από τη γραμμή Α και τη γραμμή Β του τραμ του Μπορντώ στον σταθμό Οτέλ ντε βιλ.

Το οικοδόμημα είναι χαρακτηρισμένο ως ιστορικό μνημείο της Γαλλίας.

Ιστορία 
Η πρώτη εκκλησία ιδρύθηκε τον 3ο αιώνα. Ο τόπος λατρείας υπέστη καταστροφές κατά τη διάρκεια των μεσαιωνικών εισβολών: από τους Βησιγότθους κατά τη διάρκεια των βαρβαρικών επιδρομών στο τέλος του 5ου αιώνα, από τους Σαρακηνούς το 725, από τους Βίκινγκς κατά τη διάρκεια των Νορμανδικών εισβολών στα 848 και 864. 

Το 814, ο Λουδοβίκος ο Ευσεβής χορήγησε δικαίωμα ασυλίας στον καθεδρικό ναό και την έθεσε μαζί με δύο γειτονικούς ναούς υπό τη δικαστική προστασία του βασιλιά.

Ο καθεδρικός ναός ξαναχτίστηκε τον 11ο αιώνα και καθαγιάσθηκε το 1096 από τον Πάπα Ουρβανό Β', ο οποίος βρισκόταν σε περιοδεία για να κηρύξει την Πρώτη Σταυροφορία. Από το αρχικό οικοδόμημα ρομανικού ρυθμού, σώζεται μόνο ένας τοίχος στον κυρίως ναό. Η Βασιλική Πύλη χρονολογείται από τις αρχές του 13ου αιώνα, ενώ η υπόλοιπη κατασκευή είναι κυρίως του 14ου-15ου αιώνα.

Σε αυτήν την εκκλησία τελέσθηκαν δύο βασιλικοί γάμοι, το 1137, ο γάμος της Ελεονώρας της Ακουιτανίας, τότε ηλικίας δεκαπέντε ετών, με τον μελλοντικό βασιλιά Λουδοβίκο Ζ' και το Νοέμβριο του 1615 ο γάμος της Άννας της Αυστρίας, ινφάντας της Ισπανίας, και του Λουδοβίκου ΙΓ', βασιλιά της Γαλλίας και της Ναβάρρας.

Περιγραφή 

Ο καθεδρικός ναός του Μπορντώ είναι χτισμένος σε γοτθικό ρυθμό, το χοροστάσιο έχει ανατολικό προσανατολισμό και μεγάλα παράθυρα που ικανοποιούσαν την επιθυμία για φως. Τα παράθυρα είναι διακοσμημένα με χρωματιστά κομμάτια γυαλιού, ενωμένα μεταξύ τους με λωρίδες μολυβιού (βιτρό).

Έχει επίσης υποστηρικτικούς αρμούς - ιπτάμενες αντηρίδες ή αντερείσματα - με ραβδώσεις που ήταν αφενός μεν διακοσμητικά στοιχεία της δομής του κτηρίου αλλά επίσης χρησίμευαν για την παροχή δομικής στήριξης που επέτρεπε το δομικό βάρος να είναι ισοδύναμα κατανεμημένο επιτρέποντας λεπτότερους, ψηλότερους και ισχυρότερους τοίχους και περισσότερα παράθυρα που επέτρεπαν την είσοδο σε περισσότερο φως, που είχε θρησκευτική σημασία κατά την εποχή της οικοδόμησης. 

Οι πόρτες του Καθεδρικού Ναού του Μπορντώ είναι διακοσμημένες με απεικονίσεις διδακτικών θρησκευτικών σκηνών και άλλα διακοσμητικά γλυπτά σε όλη την επιφάνεια. 

Χαρακτηριστικά του γοτθικού ρυθμού είναι τα ψηλά και λεπτά  οξυκόρυφα τόξα και τα σταυροθόλια.

Ο καθεδρικός ναός πλαισιώνεται από έναν πύργο του 15ου αιώνα : το κωδωνοστάσιο ή  πύργος Πε-Μπερλάν, χτισμένος κατόπιν εντολής  αρχιεπισκόπου με το ίδιο όνομα.

Διαστάσεις 

 Εσωτερικό μήκος: 124 μέτρα.
 Ο κυρίως ναός έχει πλάτος 18 μέτρα.
 Το ύψος στον κυρίως ναό είναι 23 μέτρα και στο χοροστάσιο 29 μέτρα.

Συλλογή Μαρκαντέ 
Ο καθεδρικός ναός φιλοξενεί τη συλλογή Μαρκαντέ, η οποία αποτελείται από πίνακες, γλυπτά, λειτουργικά άμφια και ασημένια αντικείμενα καθώς και ένα σύνολο 42 εικονογραφημένων με μικρογραφίες χειρογράφων. Η συλλογή είναι δωρεά προς τον Καθεδρικό Ναό του Μπορντώ του Κανόν Μαρκαντέ από το 1947 και φέρει το όνομά του. Τα χειρόγραφα εκτίθενται από το 2015 στον καθεδρικό ναό, σε ένα χώρο ειδικά σχεδιασμένο για αυτήν τη συλλογή.

Απόψεις του ναού

Το εξωτερικό του ναού

Το εσωτερικό του ναού

Ο πύργος Πε-Μπερλάν

Εξωτερικοί σύνδεσμοι 

 Η επίσημη σελίδα του ναού (γαλλικά)

Παραπομπές 

Μνημεία Παγκόσμιας Κληρονομιάς στη Γαλλία
Εκκλησίες στη Γαλλία
 Καθεδρικοί ναοί στη Γαλλία
Μπορντό